CELEX: 
Language: sl
Date: 2018-12-13 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe Komisije (EU) 2017/565 glede nekaterih pogojev za registracijo za spodbujanje uporabe zagonskih trgov MSP za namene Direktive 2014/65/EU Evropskega parlamenta in Sveta

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Širitev dostopa do tržnih virov financiranja za podjetja v EU v vseh fazah njihovega razvoja je v središču unije kapitalskih trgov. EU je od uvedbe akcijskega načrta za unijo kapitalskih trgov dosegla precejšen napredek pri povečanju virov financiranja, ko podjetja postopoma rastejo, in širši dostopnosti tržnega financiranja po vsej EU. V veljavi so že nova pravila za povečanje vlaganja skladov tveganega kapitala EU v zagonska in srednje velika podjetja. Komisija je skupaj z Evropskim investicijskim skladom uvedla tudi program vseevropskega sklada skladov tveganega kapitala (VentureEU), s katerim želi spodbuditi naložbe v inovativna podjetja v zagonski in razširitveni fazi v Evropi. Nova pravila o prospektih so že bila sprejeta, da bi se podprlo podjetja pri zbiranju denarnih sredstev na javnih trgih za lastniški in dolžniški kapital. Za mala podjetja in podjetja s srednje veliko tržno kapitalizacijo, ki želijo zbirati denarna sredstva po vsej EU, se pripravlja nov prospekt EU za rast. Komisija je z namenom povečati dostop do financiranja za zagonska podjetja in podjetnike poleg tega predlagala oblikovanje evropske oznake za platforme naložbenega in posojilnega množičnega financiranja („evropski ponudniki storitev množičnega financiranja za podjetja“).
            
            
               Vendar je treba več narediti za oblikovanje bolj spodbudnega regulativnega okvira, ki podpira dostop malih in srednjih podjetij (v nadaljnjem besedilu: MSP) do javnega financiranja. To bi bilo treba doseči zlasti s promoviranjem oznake zagonski trg MSP, ki je bila ustvarjena z direktivo o trgih finančnih instrumentov II (MiFID II)
                  1
               , in vzpostavitvijo pravega ravnovesja med zaščito vlagateljev in celovitostjo trga na eni ter izogibanjem nepotrebnim upravnim bremenom na drugi strani.
            
            
               Komisija je v vmesnem pregledu akcijskega načrta za unijo kapitalskih trgov
                  2
               , objavljenem junija 2017, okrepila osredotočenost na dostop MSP do javnih trgov. V zvezi s tem se je Komisija zavezala k objavi ocene učinka, s katero se bo ugotovilo, ali bi ciljno usmerjene spremembe zadevne zakonodaje EU lahko ustvarile bolj sorazmerno regulativno okolje za podporo uvrstitve MSP v trgovanje na javnih trgih. 
            
            
               MSP, ki se na novo uvrstijo v trgovanje, so ključno gonilo naložb in ustvarjanja delovnih mest. Podjetja, ki so se nedavno uvrstila v trgovanje, pogosto prekosijo podjetja v zasebni lasti, kar zadeva letno rast in povečanje delovne sile. Podjetja, uvrščena v trgovanje, so manj odvisna od bančnega financiranja in imajo koristi od bolj raznolikih vlagateljev, lažjega dostopa do dodatnega lastniškega kapitala in dolžniškega financiranja (prek nadaljnje ponudbe) ter boljše javne podobe in prepoznavnosti blagovne znamke.
            
            
               Kljub koristim, ki jih prinaša uvrstitev na borzo, pa javni trgi EU za MSP težko privabijo nove izdajatelje. Na odločitev MSP za javno ponudbo in odločitev vlagateljev, da denar vložijo v finančne instrumente MSP, vplivajo številni dejavniki. Ocena učinka
                  3
                kaže, da se javni trgi za mala in srednja podjetja soočajo z dvema skupinama regulativnih izzivov: (i) na strani ponudbe se izdajatelji pri uvrstitvi na javne trge srečujejo z visokimi stroški izpolnjevanja obveznosti; (ii) na strani povpraševanja lahko nezadostna likvidnost negativno vpliva na izdajatelje (zaradi višjih stroškov kapitala), na vlagatelje (ki lahko že tako ali tako neradi vlagajo v MSP zaradi nizke ravni likvidnosti in s tem povezanimi tveganji zaradi nestanovitnosti) in na tržne posrednike (katerih poslovni modeli temeljijo na toku naročil strank na likvidnih trgih). 
            
            
               Komisija se je odločila, da bo predstavila zakonodajni predlog skupaj z delegirano uredbo Komisije, s katero bo uvedla tehnične prilagoditve enotnih pravil EU, da se bo: (i) zmanjšalo upravno breme in stroške izpolnjevanja zakonskih obveznosti, s katerimi se soočajo MSP, ko so njihovi finančni instrumenti uvrščeni v trgovanje na zagonskem trgu MSP, ob hkratnem zagotavljanju visoke ravni zaščite vlagateljev in celovitosti trga ter (ii) povečala likvidnost lastniških instrumentov, uvrščenih v trgovanje na zagonskih trgih MSP. S predlagano uredbo
                  4
                Komisije se bodo uvedle ciljno usmerjene spremembe uredbe o zlorabi trga
                  5
                in uredbe o prospektu
                  6
               . Z delegirano uredbo Komisije se bo spremenil okvir za zagonske trge MSP, nova kategorija večstranskih sistemov trgovanja (MTF), vzpostavljena z MiFID II. 
            
            
               V MiFID II je navedeno, da bi moral biti cilj zagonskih trgov MSP „malim in srednjim podjetjem olajša[ti] dostop do kapitala“ in da bi bilo treba „[p]ozornost [...] osredotočiti na to, kako naj bi ureditev v prihodnosti dodatno spodbujala in podpirala uporabo tega trga, da bi bil privlačen za vlagatelje, ter zagotavljala zmanjšanje upravnega bremena in dodatne spodbude za MSP, da bi na kapitalske trge dostopala prek zagonskih trgov MSP.“
                  7
               
            
            
               Vendar ocena učinka, ki je bil izvedena pred pripravo tega predloga delegirane uredbe Komisije, kaže, da uveljavitev zagonskih trgov MSP omejujeta dve regulativni oviri: 
            
            
               (i)zagonski trg MSP je trenutno opredeljen kot večstranski sistem trgovanja, v katerem je vsaj 50 % izdajateljev MSP. V skladu z Direktivo 2014/65/EU so izdajatelji lastniških vrednostnih papirjev, ki so MSP, opredeljeni kot podjetja s povprečno tržno kapitalizacijo manj kot 200 milijonov EUR na podlagi kotacij ob zaključku leta v zadnjih treh koledarskih letih. Sedanja opredelitev izdajateljev nelastniških vrednostnih papirjev, ki so MSP, v skladu z Delegirano uredbo (EU) 2017/565 se sklicuje na priporočilo Komisije iz leta 2003 o opredelitvi mikro, malih in srednjih podjetij
                  8
               . Ta opredelitev izdajateljev nelastniških vrednostnih papirjih, ki so MSP, ni prilagojena malim podjetjem, ki izdajajo obveznice v MTF. Čeprav se lahko ta podjetja štejejo za MSP v primerjavi z večjimi podjetji, ki izdajajo dolžniške instrumente na javnih trgih, pogosto ne izpolnjujejo meril, določenih v priporočilu iz leta 2003. Če opredelitev izdajatelja nelastniških vrednostnih papirjev, ki je MSP, ni natančno zastavljena, bo za MTF registracija kot zagonski trg MSP še bolj zapletena. Posledično podjetja ne bodo mogla izkoristiti potencialnih zmanjšanih zahtev za izdajatelje na zagonskih trgih MSP. 
            
            
               (ii)na eni strani morajo izdajatelji nelastniških vrednostnih papirjev, ki so MSP, objaviti polletna računovodska poročila. Na drugi strani za regulirane tržne izdajatelje, ki izdajajo obveznice z nominalno vrednostjo na enoto nad 100 000 EUR (ki se prodajo profesionalnim vlagateljem), v skladu z direktivo o preglednosti
                  9
                ne veljajo enake zahteve glede objave. Ta zahteva je lahko veliko breme za izdajatelje nelastniških vrednostnih papirjev. Zaradi tega MTF, ki so specializirani za obveznice ali na svojih platformah omogočajo tako izdaje lastniških vrednostnih papirjev kot obveznic, pogosto niso naklonjeni registraciji kot zagonski trg MSP. 
            
            
               (iii)Relativno majhen obseg delnic MSP, s katerimi se trguje na MTF, je pogosto posledica majhnosti in omejenega prostega obtoka instrumentov malih izdajateljev. Vendar zagonskim trgom MSP ni treba naložiti pogoja prostega obtoka (izdajateljem, ki zaprosijo za sprejem v trgovanje). To je minimalni znesek kapitala v posesti javnosti, s katerim se lahko prosto trguje. Ob odsotnosti prostega obtoka ni mogoče zadosti spodbujati likvidnosti na sekundarnem trgu. 
            
            
               Delegirana uredba Komisije temelji na pooblastilih iz člena 4(2) in člena 33(8) MiFID II, na podlagi katerih lahko Komisija: (i) prilagodi opredelitve iz člena 4(1) razvoju trgov in (ii) podrobneje določi zahteve iz odstavka 3 člena 33, zlasti kar zadeva pogoje, ki se določijo za prvi in nadaljnji sprejem finančnih instrumentov izdajateljev v trgovanje na zagonskih trgih MSP. Delegirana uredba Komisije je namenjena spremembi Delegirane uredbe Komisije (EU) 2017/565.
            
            
               2.POSVETOVANJA PRED SPREJETJEM AKTA
            
            
               Službe Komisije so 14. novembra 2017 organizirale tehnično delavnico s približno 25 predstavniki borz vrednostnih papirjev iz 27 držav članic. Cilj delavnice je bil razpravljati o tehničnih določbah in možnem zmanjšanju zahtev regulativnega okvira za dostop MSP do javnih trgov. Službe Komisije so 28. novembra 2017 organizirale tudi tehnično delavnico z isto vsebino, na kateri se je zbralo približno 30 predstavnikov izdajateljev, vlagateljev, borznih posrednikov in drugih finančnih posrednikov. 
            
            
               Službe Komisije so med 18. decembrom 2017 in februarjem 2018 izvedle javno posvetovanje o „oblikovanju sorazmernejšega regulativnega okolja, ki bi spodbujalo uvrstitev MSP v trgovanje“. Javno posvetovanje je bilo osredotočeno na tri glavna področja: (1.) kako dopolniti koncept zagonskega trga MSP, ki se je uvedel z MiFID II; (2.) kako zmanjšati breme za podjetja, uvrščena v trgovanje na zagonskih trgih MSP; in (3.) kako spodbuditi ekosisteme, ki obdajajo lokalne borze, zlasti z namenom izboljšati likvidnost delnic, uvrščenih v trgovanje na teh mestih trgovanja. Komisija je prejela 71 odgovorov, ki so jih posredovali deležniki iz 18 držav članic
                  10
               . V tem javnem posvetovanju so bila zastavljena specifična vprašanja o opredelitvi izdajatelja nelastniških vrednostnih papirjev za namene zagonskega trga MSP, obveznosti polletnega poročanja za izdajatelje na zagonskih trgih MSP in možnosti za uvedbo minimalne zahteve glede prostega obtoka v zakonodaji EU.
            
            
               Komisija je mnenja z državami članicami izmenjala tudi prek strokovne skupine Evropskega odbora za vrednostne papirje 10. novembra 2017 in 16. aprila 2018 ter na seji Odbora za finančne storitve 3. maja 2018. Poleg tega se je Komisija od 3. do 15. maja 2018 s člani strokovne skupine Evropskega odbora za vrednostne papirje v skladu z načeli boljše priprave zakonodaje posvetovala o osnutku delegirane uredbe Komisije. Odzvalo se je sedem držav članic (DK, FR, NL, PL, PT, SE, UK). 
            
            
               V skladu z načeli boljše priprave zakonodaje je bil osnutek delegirane uredbe tudi objavljen na spletni strani Komisije, in sicer za štiri tedne od 24. maja do 21. junija 2018. Komisija je prejela 12 prispevkov od zainteresiranih strani iz javnega in zasebnega sektorja
                  11
               . Večina zainteresiranih strani je izrazila naklonjenost spremembam v osnutku delegirane uredbe. Hkrati so nekatere zainteresirane strani izrazile zaskrbljenost v zvezi z minimalno zahtevo glede prostega obtoka, ker bi se lahko taka zahteva smatrala kot dodatna ovira za prve javne ponudbe majhnih izdajateljev. Vendar bi se ob odsotnosti prostega obtoka ob uvrstitvi v trgovanje kdo lahko začel spraševati o razlogih za to, da izdajatelj razmišlja o prvi javni ponudbi na zagonskem trgu MSP, namesto da bi ostal zasebno podjetje. Osnutek delegirane uredbe je upravljavcu zagonskega trga MSP že omogočal prožnost, da lahko prilagodi zahtevo lokalnim pogojem in določi natančno merilo in prag za zahtevo glede prostega obtoka. Da bi se še bolj upoštevali pomisleki, izraženi med javnim posvetovanjem, člen 78(2)(a) zdaj določa, da se lahko zahteva glede prostega obtoka izrazi kot absolutna vrednost ali kot odstotek skupnega izdanega delniškega kapitala. Nadalje je določeno, da zahteva glede prostega obtoka velja samo za prvo uvrstitev delnic v trgovanje (tj. v primeru prve javne ponudbe) in ne za nadaljnje uvrstitve (tj. sekundarne ponudbe).
            
         
         
            
               Na podlagi rezultatov tega posvetovanja se je spremenil tudi člen 77(2) osnutka delegirane uredbe. V členu je zdaj določeno, da se lahko izdajatelj nelastniških vrednostnih papirjev šteje za MSP v skladu z MiFID II, če nominalna vrednost njegovih izdaj dolžniških instrumentov v prejšnjem koledarskem letu na vseh mestih trgovanja v Uniji ne presega 50 milijonov EUR. Sklic na „izdaje dolžniških instrumentov v prejšnjem koledarskem letu“ bo preprečil morebitno mešanje s pojmom obstoječih izdaj. Sklicevanje na nominalno vrednost bo preprečilo spore glede razlage v primeru spremembe vrednosti novih izdaj dolžniških instrumentov v obdobju 12 mesecev. 
            
            
               3.PRAVNI ELEMENTI DELEGIRANEGA AKTA
            
            
               Delegirana uredba Komisije vsebuje tri operativne določbe. Prvič, sedanja opredelitev izdajateljev nelastniških vrednostnih papirjih iz člena 77(2) je nadomeščena z novo opredelitvijo, ki temelji na merilu velikosti izdaje. Prag je določen pri 50 milijonih EUR v obdobju 12 mesecev. To pomeni, da bi se za izdajatelja nelastniških vrednostnih papirjev štelo, da je MSP za namen določitve zagonskega trga MSP, če nominalna vrednost njegovih izdaj dolžniških vrednostnih papirjev v prejšnjem koledarskem letu ne presega 50 milijonov EUR. Ta manj omejevalna opredelitev bo olajšala registracijo zagonskih trgov MSP, specializiranih za obveznice, in tistih, ki dopuščajo tako izdaje lastniških vrednostnih papirjev kot obveznic. Da se prepreči tveganje regulativne arbitraže, ta določba prav tako navaja, da je treba pri določanju, ali izdajatelj presega ta prag in se lahko opredeli kot MSP, upoštevati vse izdaje dolžniških vrednostnih papirjev, ki bi se lahko izvedle na vseh mestih trgovanja v EU. 
            
            
               Drugič, Delegirana uredba Komisije spreminja člen 78(2)(g) tako, da upravljavcem zagonskih trgov MSP prepušča prožnost glede zahteve za izdajatelje nelastniških vrednostnih papirjih, da pripravijo polletna poročila (obveznost za izdajatelje lastniških vrednostnih papirjev se ne spremeni). To bo zagotovilo enake konkurenčne pogoje med izdajatelji nelastniških vrednostnih papirjev na zagonskem trgu MSP in tistimi na organiziranem trgu, ki so izvzeti iz obveznosti polletnega poročanja v skladu z direktivo o preglednosti (Direktiva 2004/109/ES). 
            
            
               Tretjič, Delegirana uredba Komisije uvaja novo točko (j) v členu 78(2), s katero zahteva, da pravila zagonskih trgov MSP za uvrstitev v trgovanje vsebujejo zahtevo glede prostega obtoka za izdajatelje lastniških vrednostnih papirjev, kadar so delnice prvič sprejete v trgovanje. Upravljavcem trga ali investicijskim podjetjem, ki upravljajo zagonske trge MSP, bo omogočena prožnost, da sprejmejo posebno merilo ali prag v zvezi s to zahtevo glede prostega obtoka. Ta zahteva se lahko izrazi kot odstotek skupnega zneska izdanega delniškega kapitala ali kot absolutna vrednost. To bi zagonskim trgom MSP preprečilo uvrstitev podjetij, ki so ob sprejemu v trgovanje popolnoma nelikvidna.
            
            
               DELEGIRANA UREDBA KOMISIJE (EU) …/…
            
            
               z dne 13.12.2018
            
            
               o spremembi Delegirane uredbe Komisije (EU) 2017/565 glede nekaterih pogojev za registracijo za spodbujanje uporabe zagonskih trgov MSP za namene Direktive 2014/65/EU Evropskega parlamenta in Sveta
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2014/65/EU Evropskega parlamenta in Sveta z dne 15. maja 2015 o trgih finančnih instrumentov ter spremembi Direktive 2002/92/ES in Direktive 2011/61/EU
                  12
                ter zlasti členov 4(2) in 33(8) Direktive,
            
            
               ob upoštevanju naslednjega:
            
            
               (1)Pobuda o uniji kapitalskih trgov si prizadeva zmanjšati odvisnost od bančnih posojil, povečati raznolikost tržnih virov financiranja za vsa mala in srednja podjetja (v nadaljnjem besedilu: MSP) ter spodbujati izdajo obveznic in delnic s strani MSP na javnih trgih. Podjetja s sedežem v Uniji, ki želijo zbirati kapital na mestih trgovanja, se soočajo z visokimi enkratnimi in rednimi stroški razkritij in izpolnjevanja obveznosti, ki jih lahko že sami po sebi odvrnejo od prošnje za uvrstitev v trgovanje na mestih trgovanja Unije. Poleg tega delnice, ki jih MSP izdajajo na mestih trgovanja Unije, pogosto zaznamujejo nižje ravni likvidnosti in večja nestanovitnost, kar povečuje stroške kapitala, zaradi česar je ta vir financiranja preveč obremenjujoč. 
            
            
               (2)Direktiva 2014/65/EU je ustvarila novo vrsto mest trgovanja, tj. zagonske trge MSP, ki so podskupina večstranskih sistemov trgovanja, da bi se olajšal dostop do kapitala za MSP in nadaljnji razvoj specializiranih trgov, prilagojenih potrebam izdajateljev, ki so MSP. V Direktivi 2014/65/EU je bilo tudi predvideno, da bi bilo treba pozornost osredotočiti na to, kako naj bi ureditev v prihodnosti dodatno spodbujala in podpirala uporabo tega trga, da bi bil privlačen za vlagatelje, ter zagotavljala zmanjšanje upravnega bremena in dodatne spodbude za MSP, da bi na kapitalske trge dostopala prek zagonskih trgov MSP. 
            
            
               (3)Da bi se zagotovila likvidnost in donosnost zagonskih trgov MSP, člen 33(3)(a) Direktive 2014/65/EU zahteva, da je vsaj 50 % izdajateljev, katerih finančni instrumenti so uvrščeni v trgovanje na zagonskem trgu MSP, MSP, ki izdajajo lastniške in/ali dolžniške vrednostne papirje. V skladu z Direktivo 2014/65/EU so izdajatelji lastniških vrednostnih papirjev, ki so MSP, opredeljeni kot podjetja s povprečno tržno kapitalizacijo manj kot 200 milijonov EUR na podlagi kotacij ob zaključku leta v zadnjih treh koledarskih letih. Na drugi strani Delegirana uredba Komisije (EU) 2017/565
                  13
                določa, da mora izdajatelj nelastniških vrednostnih papirjev (samo dolžniških), ki je MSP, izpolnjevati vsaj dva od naslednjih treh pogojev: (i) število zaposlenih (manj kot 250), (ii) bilančna vsota (manj kot 43 milijonov EUR) in (iii) čisti letni prihodki od prodaje (manj kot 50 milijonov EUR). Ta zahteva za izdajatelje nelastniških vrednostnih papirjev, da se lahko štejejo za MSP, se je izkazala za preveč omejevalno, ker so taki izdajatelji običajno večji kot tradicionalna MSP. Zato se številni izdajatelji nelastniških vrednostnih papirjev ne morejo šteti za MSP v skladu z Delegirano uredbo (EU) 2017/565, čeprav so še vedno razmeroma majhni. Ker ne morejo doseči praga 50 % izdajateljev, ki se lahko štejejo za MSP, se številni večstranski sistemi trgovanja (v nadaljnjem besedilu: MTF), ki so specializirani za izdaje dolžniških instrumentov MSP ali omogočajo uvrstitev tako izdaj obveznic kot delnic, ne morejo registrirati kot zagonski trgi MSP. Če upravljavci MTF ne uporabljajo okvira za zagonske trge MSP, pa izdajatelji v teh MTF ne morejo izkoristiti manj strogih regulativnih zahtev, predvidenih za spodbujanje uvrstitve v trgovanje in izdaj na teh zagonskih trgih MSP. Da bi več MTF omogočili registracijo kot zagonski trg MSP, bi bilo zato treba določiti nominalno vrednost izdaj dolžniških instrumentov izdajatelja (brez posojil) v prejšnjem koledarskem letu kot edino merilo za obravnavo izdajateljev nelastniških vrednostnih papirjev kot MSP za namene zagonskih trgov MSP. Komisija bo spremljala učinkovitost nove opredelitve izdajatelja nelastniških vrednostnih papirjev, ki je MSP, pri omogočanju MTF, da se registrirajo kot zagonski trgi MSP, in njen vpliv na razvoj na trgih in zaupanje vlagateljev. 
            
            
               (4)V Delegirani uredbi (EU) 2017/565 je navedeno, da zagonski trg MSP ne bi smel imeti pravil, ki izdajateljem nalagajo večja bremena kot pravila, ki veljajo za izdajatelje na reguliranih trgih. Vendar člen 78(2)(g) Delegirane uredbe (EU) 2017/565 od izdajateljev na zagonskih trgih MSP zahteva, da objavljajo polletna poročila. Na drugi strani za izdajatelje nelastniških vrednostnih papirjev, namenjenih profesionalnim strankam na reguliranih trgih, v skladu z Direktivo 2004/109/ES Evropskega parlamenta in Sveta ne velja enaka obveznost. Priprava polletnih računovodskih poročil se je izkazala za nesorazmerno obveznost za izdajatelje nelastniških vrednostnih papirjev na zagonskih trgih MSP. Ker številni MTF, ki so osredotočeni na MSP, ne zahtevajo polletnih poročil za izdajatelje nelastniških vrednostnih papirjev, je videti, da takšna obvezna zahteva iz Delegirane uredbe (EU) 2017/565 prispeva k odvračanju upravljavcev MTF od poskusa registracije kot zagonski trg MSP. Upravljavec zagonskega trga MSP bi zato morali imeti možnost, da se sam odloči, ali naj od izdajateljev nelastniških vrednostnih papirjev zahteva objavo polletnega poročila. 
            
            
               (5)Nekateri izdajatelji na zagonskih trgih MSP so v prosti obtok dali omejen znesek izdanega delniškega kapitala, kar povečuje tveganost trgovanja s temi delnicami za vlagatelje in negativno vpliva na likvidnost. To pa vlagatelje odvrača od vlaganja v delnice, uvrščene v trgovanje na zagonskih trgih MSP. Da bi se zagotovila likvidnost delnic in povečalo zaupanje vlagateljev, bi morali upravljavci zagonskih trgov MSP zato zahtevati, da se kot pogoj za prvo uvrstitev v trgovanje da v obtok na voljo za trgovanje minimalen znesek delnic („pogoj prostega obtoka“). Vendar bi morali imeti upravljavci zagonskih trgov MSP možnost, da sami določijo ustrezen prag glede na posebne značilnosti trga, vključno s tem, ali mora biti znesek izražen v absolutni vrednosti ali odstotku skupnega izdanega delniškega kapitala.
            
            
               (6)Delegirano uredbo (EU) 2017/565 bi bilo zato treba ustrezno spremeniti.
            
            
               (7)Obstoječim upravljavcem zagonskih trgov MSP bi bilo treba dati na voljo minimalno obdobje po začetku veljavnosti te uredbe, da prilagodijo svoje pogoje za registracijo. Zato bi se morala ta uredba začeti uporabljati tri mesece po začetku njene veljavnosti – 
            
         
         
            
               SPREJELA NASLEDNJO UREDBO:
            
            
               Člen 1
            
            
               Delegirana uredba (EU) 2017/565 se spremeni:
            
            
               1.v členu 77 se odstavek 2 nadomesti z naslednjim:
            
            
               „2. Izdajatelj, ki nima nobenega lastniškega instrumenta, s katerim se trguje na mestih trgovanja, se šteje za MSP za namene člena 4(1)(13) Direktive 2014/65/EU, če v prejšnjem koledarskem letu nominalna vrednost njegovih izdaj dolžniških instrumentov na vseh mestih trgovanja v Uniji ne presega 50 milijonov EUR.“;
            
            
               2.v členu 78 se odstavek 2 spremeni:
            
            
               (a)doda se naslednja točka (j):
            
            
               „(j) od izdajateljev, ki prvič prosijo za sprejem svojih delnic v trgovanje na njegovem mestu trgovanja, zahteva, da dajo minimalen znesek izdanega delniškega kapitala na voljo za trgovanje v MTF v skladu s pragom, ki ga določi upravljavec MTF in je izražen kot absolutna vrednost ali kot odstotek skupnega izdanega delniškega kapitala.“;
            
            
               (b)doda se naslednji pododstavek:
            
            
               „Upravljavec MTF lahko izdajatelje, ki nimajo lastniških instrumentov, s katerimi se trguje v MTF, izvzame iz zahteve po objavljanju polletnih računovodskih poročil iz točke (g) prvega pododstavka tega odstavka. Če upravljavec MTF uporabi možnost v skladu s prvim stavkom tega pododstavka, pristojni organ za namene točke (g) prvega pododstavka ne sme zahtevati, da je treba od izdajateljev, ki nimajo lastniških instrumentov, s katerimi se trguje v MTF, zahtevati objavo polletnih računovodskih poročil.“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Uporabljati se začne [Urad za publikacije: vstavite datum – 3 mesece po začetku veljavnosti].
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 13.12.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
               
            
         
         
            
                  
                     (1)
                  
                        Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU.
               
               
                  
                     (2)
                  
                        Sporočilo Komisije o vmesnem pregledu akcijskega načrta za unijo kapitalskih trgov (SWD(2017) 224 final in SWD(2017) 225 final z dne 8. junija 2017).
               
               
                  
                     (3)
                  
                        Številka ocene učinka 
               
               
                  
                     (4)
                  
                        Referenčna številka predloga uredbe
               
               
                  
                     (5)
                  
                        Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga).
               
               
                  
                     (6)
                  
                        Uredba (EU) 2017/1129 Evropskega parlamenta in Sveta z dne 14. junija 2017 o prospektu, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu.
               
               
                  
                     (7)
                  
                        Direktiva 2014/65/EU („MiFID II“), uvodna izjava 132. 
               
               
                  
                     (8)
                  
                        Izdajatelj nelastniških vrednostnih papirjev se šteje za MSP, če glede na zadnje letne ali konsolidirane računovodske izkaze izpolnjuje vsaj dve od naslednjih treh meril: (i) povprečno število zaposlenih v poslovnem letu je manj kot 250; (ii) bilančna vsota ne presega 43 milijonov EUR in (iii) čisti letni prihodki od prodaje ne presegajo 50 milijonov EUR (Priporočilo Komisije 2003/361/ES).
               
               
                  
                     (9)
                  
                        Direktiva 2013/50/EU Evropskega parlamenta in Sveta z dne 22. oktobra 2013 o spremembi Direktive 2004/109/ES Evropskega parlamenta in Sveta o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na organiziranem trgu.
               
               
                  
                     (10)
                  
                        6 javnih organov (2 ministrstvi za finance, 4 pristojni nacionalni organi); 18 borz; 35 industrijskih združenj (6 za borzne posrednike, 14 za naložbene upravitelje/investicijske banke, 4 za zavarovatelje, 3 za računovodstvo/revizijo, 2 za bonitetne agencije, 4 za izdajatelje, 1 za pokojnine), 2 nevladni organizaciji, 2 svetovalni službi/odvetniški pisarni, 2 spodbujevalni banki, 1 akademska institucija; Evropski organ za vrednostne papirje in trge in skupina za uporabnike finančnih storitev. Ti deležniki prihajajo iz 18 držav članic: AT, BE, CZ, DE, DK, EE, EL, ES, FI, FR, HR, IE, IT, LV, NL, PL SE in UK.
               
               
                  
                     (11)
                  
                        4 borze in 1 združenje, ki zastopa borze; 3 organizacije, ki zastopajo izdajatelje; 1 združenje, ki zastopa banke; 1 združenje, ki zastopa borzne in finančne posrednike; 1 nacionalni pristojni organ. Te zainteresirane strani prihajajo iz 5 držav članic: BE, DE, IT, SE in UK. 
               
               
                  
                     (12)
                  
                        Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
               
               
                  
                     (13)
                  
                        Člen 77(2) Delegirane uredbe Komisije (EU) 2017/565 z dne 25. aprila 2016 o dopolnitvi Direktive 2014/65/EU Evropskega parlamenta in Sveta v zvezi z organizacijskimi zahtevami in pogoji poslovanja investicijskih podjetij ter opredeljenimi izrazi za namene navedene direktive (UL L 087, 31.3.2017, str. 1).